PATVIRTINTA

Panevėžio r. Krekenavos Mykolo Antanaičio

gimnazijos direktoriaus

2023 m. rugpjūčio 31 d. įsakymu Nr. V-259

**KREKENAVOS MYKOLO ANTANAIČIO GIMNAZIJOS**

**MOKINIŲ PAMOKŲ LANKOMUMO UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Krekenavos Mykolo Antanaičio gimnazijos (toliau – gimnazija) Mokinių pamokų lankomumo užtikrinimo tvarkos aprašas (toliau – Aprašas) parengtas, vadovaujantis Lietuvos Respublikos švietimo įstatymu, Lietuvos Respublikos švietimo, mokslo ir sporto ministro įsakymu, Lietuvos Respublikos vaiko teisių apsaugos pagrindų įstatymu, gimnazijos pradinio, pagrindinio ir vidurinio ugdymo programų ugdymo planu (toliau – ugdymo planas).

2. Aprašas nustato mokinių, besimokančių pagal pradinio, pagrindinio ir vidurinio ugdymo programas, praleistų mokymosi dienų ir (ar) pamokų pateisinimo galimybes, informavimo apie neatvykimą į gimnaziją laiką ir būdus, gimnazijos veiksmus užtikrinant punktualų ir reguliarų gimnazijos lankymą.

3. Aprašo paskirtis – padėti užtikrinti Lietuvos Respublikos švietimo įstatymo 43 straipsnio 11 dalies 7 ir 8 punktų, 46 straipsnio 2 dalies 2 punkto, 47 straipsnio 2 dalies 7 punkto, 49 straipsnio 2 dalies 7 punkto ir 59 straipsnio 8 dalies 4 punkto nuostatų įgyvendinimą.

4. Gimnazijos nelankymas suprantamas kaip mokinio neatvykimas į gimnaziją, nedalyvavimas pamokoje (ar jos dalyje), kuri privaloma pagal gimnazijos pamokų tvarkaraštį ar kitame privalomame ugdymo proceso užsiėmime.

5. Apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

6. Mokinio neatvykimas į gimnaziją, nedalyvavimas pamokoje (ar jos dalyje) gali būti pateisintas dėl šių priežasčių:

6.1. ligos ar apsilankymo pas gydytoją:

6.1.1. ne daugiau nei 5 mokymosi dienas per kalendorinį mėnesį gali pateisinti mokinio tėvai (globėjai, rūpintojai) (prašymo forma, 1 priedas);

6.1.2. mokiniui praleidus daugiau nei 5 mokymosi dienas per kalendorinį mėnesį, praleistos pamokos pateisinamos, jei yra pranešimas, kad buvo kreiptasi į asmens sveikatos priežiūros įstaigą (pranešimo forma, 2 priedas). Praleistas pamokas pateisinančius dokumentus mokinys privalo pateikti klasės vadovui pirmąją dieną sugrįžęs į gimnaziją. Mokinio praleistas pamokas pateisina klasės vadovai;

6.2. kitų svarbių asmeninių priežasčių mokinio tėvų (globėjų, rūpintojų) prašymu gali būti pateisinamos ne daugiau nei 3 mokymosi dienos per pusmetį. Tėvai (globėjai, rūpintojai) gali pateisinti ir daugiau mokymosi dienų ar pavienių pamokų, jei yra objektyvios ir pagrįstos priežastys (pateikus pagrindžiančių tai dokumentų kopijas ar informavus dėl tokio poreikio). Gimnazija gali pateisinti ne daugiau kaip 25 pavienes pamokas per pusmetį, kuriose mokinys nedalyvavo dėl svarbių asmeninių priežasčių, mokinių tėvų (globėjų, rūpintojų) prašymu (prašymo forma, 1 priedas) ir nurodžius priežastis. Praleistas pamokas pateisinančius dokumentus mokinys privalo pateikti klasės vadovui pirmąją dieną sugrįžęs į gimnaziją. Mokinio praleistas pamokas pateisina klasės vadovai;

6.3. nepalankių oro sąlygų, įvykių, susijusių su gimnazijos ar kitu transportu, kuriuo mokinys vyksta į gimnaziją, eismo sutrikimų ar kitų nenugalimos jėgos *(force majeure)* aplinkybių. Šiais atvejais praleistas pamokas pateisina mokinio tėvai (globėjai, rūpintojai) (prašymo forma, 1 priedas). Praleistas pamokas pateisinančius dokumentus mokinys privalo pateikti klasės vadovui pirmąją dieną sugrįžęs į gimnaziją. Mokinio praleistas pamokas pateisina klasės vadovai;

6.4. mokinio dalyvavimo sporto varžybose, olimpiadoje ir / ar kitame ugdomajame renginyje (toliau – renginys), kuris organizuojamas gimnazijos, kurioje mokosi, arba kitų institucijų ar įstaigų. Jei renginį organizuoja ne gimnazija, kurioje mokosi, o kita institucija ar įstaiga, mokinio tėvai (globėjai, rūpintojai) dėl dalyvavimo renginyje gimnazijos vadovui ar jo įgaliotam asmeniui pateikia prašymą (prašymo forma, 1 priedas) dėl praleistų pamokų pateisinimo (prie prašymo pridedamos jį pagrindžiančių dokumentų kopijos) iki renginio arba ne vėliau kaip kitą darbo dieną po jo arba renginį organizuojanti institucija, ar įstaiga turi pateikti oficialią informaciją apie mokinio dalyvavimą renginyje iki renginio arba ne vėliau kaip kitą darbo dieną po jo. Mokinio praleistas pamokas dėl jo dalyvavimo renginyje pateisina klasės vadovai;

6.5. mokinio tėvų (globėjų, rūpintojų) prašymu (prašymo forma, 1 priedas), gimnazijos vadovo įsakymu mokiniui suteikus poilsio dienas už atstovavimą gimnazijai varžybose, konkursuose, olimpiadose per atostogas, savaitgalio ar švenčių dienomis; taip pat suteikus laisvą nuo pamokų laiką pasiruošti dalyvauti šalies ir tarptautinėse olimpiadose, varžybose. Mokinio praleistas pamokas dėl jo dalyvavimo renginyje pateisina klasės vadovai;

6.6. mokinio tikslinio kvietimo atvykti į valstybinę ar savivaldybės instituciją ar įstaigą (pvz., pedagoginę psichologinę tarnybą, Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos (toliau – Tarnyba) ar jos įgaliotą teritorinį skyrių, teismą ir kt.) mokinio tėvams (globėjams, rūpintojams) pateikus gimnazijai įrodymus (informaciją), patvirtinančius tokį poreikį. Mokinio praleistas pamokas pateisina klasės vadovai;

6.7. dėl atsiradusių sveikatos sutrikimų mokiniui esant progimnazijoje (pamokų tvarkaraštyje nustatytu laikotarpiu). Apie mokinio sveikatos sutrikimus klasės vadovą informuoja socialinis pedagogas, jam nesant – dalyko mokytojas. Mokinio praleistas pamokas pateisina klasės vadovai.

7. Mokinio tėvai (globėjai, rūpintojai) raštu pateisina Aprašo 6.1–6.6 punktuose nustatytą praleistų mokymosi dienų ar pavienių pamokų skaičių pateikdami popierinį ar elektroninį dokumentą, parašydami e. laišką, nusiųsdami žinutę telefonu ar žinutę e. dienyne ar kitu su klasės vadovu susitartu būdu.

8. Mokinys, po ligos atvykęs į gimnaziją, laikomas sveiku ir dalyvauja ugdymo procese. Nuo dalyvavimo fizinio ugdymo pamokoje mokinys atleidžiamas, kai fizinio ugdymo / pradinio ugdymo mokytojui pateikiamas pranešimas, kad buvo kreiptasi į asmens sveikatos priežiūros įstaigą ir rekomenduojamas fizinio krūvio ribojimas, nurodant ribojimo trukmę, arba akivaizdu, kad mokinys traumuotas (sugipsuota ranka, koja, medicininiai įtvarai ir pan.).

**III SKYRIUS**

**INFORMAVIMAS APIE NEATVYKIMĄ Į GIMNAZIJĄ**

9. Mokinių tėvai (globėjai, rūpintojai), veikdami išimtinai geriausiais vaiko interesais, privalo:

9.1. laišku elektroniniame dienyne, nusiųsdami žinutę telefonu ar kitu su klasės vadovu sutartu būdu ne vėliau iki tos dienos pamokų pradžios, kurią vaikas negali atvykti į gimnaziją ar dalyvauti pamokoje arba esant objektyvioms priežastims, ne vėliau kaip tą pačią dieną iki pamokų pabaigos, pranešti klasės vadovui apie neatvykimo į gimnaziją ar nedalyvavimą pamokoje priežastis;

9.2. pranešti, kad dėl vaiko ligos buvo kreiptasi į asmens sveikatos priežiūros įstaigą, jei vaikas dėl ligos ar apsilankymo sveikatos priežiūros įstaigoje per kalendorinį praleido daugiau nei 5 mokymosi dienas.

10. Mokytojas privalo:

10.1. fiksuoti mokinio neatvykimą į gimnaziją per pirmą pamoką elektroniniame dienyne žymint raidę „n“; fiksuoti mokinio nebuvimą pamokoje iki pamokos pabaigos elektroniniame dienyne žymint raidę „n“;

10.2. informuoti klasės vadovą ar socialinį pedagogą apie mokinio savavališką išėjimą iš pamokos, esant reikalui – bendrauti su tėvais (globėjais, rūpintojais).

11. Klasės vadovas privalo:

11.1. tą pačią dieną informuoti mokinio tėvus (globėjus, rūpintojus) apie jų vaiko neatvykimą į gimnaziją ar nedalyvavimą pamokoje, jei tėvai (globėjai, rūpintojai) apie tai nepraneša;

11.2. tą pačią dieną informuoti mokinio tėvus (globėjus, rūpintojus) apie jų vaiko išvykimą iš pamokos (-ų) savavališkai, be pateisinamos priežasties ar nedalyvavimą dalyje pamokos.

**IV SKYRIUS**

**PRIEMONĖS GIMNAZIJOS LANKOMUMUI UŽTIKRINTI**

12. Susitarimai dėl mokinio gimnazijos lankymo nustatomi šiame Apraše, mokymo sutartyje.

13. Gimnazijoje stebimas mokinių gimnazijos (pamokų) lankymas, analizuojamos gimnazijos nelankymo priežastys, priimami sprendimai dėl gimnazijos lankymo gerinimo.

14. Jei mokinys pažeidžia pareigą punktualiai ir reguliariai lankyti gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, per kalendorinį mėnesį mokinys daugiau mokymosi dienų, nei numatoma Aprašo 6.1.1. ir 6.2. papunkčiuose, arba nėra informacijos ir pagrindžiančių dokumentų dėl kitų Aprašo 6 punkte nurodytų priežasčių nelankyti gimnazijos (pamokų), klasės vadovas įspėja mokinį ir jo tėvus (globėjus, rūpintojus) bei juos informuoja apie Aprašo 15–17 punktuose nustatytus galimus gimnazijos veiksmus, jei mokinys einamųjų mokslo metų metu pakartotinai pažeis šią mokinio pareigą.

15. Jei mokinys einamųjų mokslo metų eigoje pakartotinai pažeidžia mokinio pareigą – punktualiai ir reguliariai lankyti gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, įvertinus pažeidimų aplinkybes ir apimtis, mokinio gimnazijos nelankymo klausimas nagrinėjamas gimnazijos Vaiko gerovės komisijoje.

16. Jei mokinys po jo gimnazijos nelankymo klausimų nagrinėjimo gimnazijos Vaiko gerovės komisijoje ir teikiant jos rekomenduotą švietimo pagalbą einamųjų mokslo metų eigoje nevykdo pareigos – punktualiai ir reguliariai lankyti gimnaziją, be pateisinamos priežasties nepraleisti pamokų ir kitų privalomų ugdymo proceso užsiėmimų – gimnazijos vadovas gimnazijos Vaiko gerovės komisijos siūlymu kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo.

17. Gimnazija, turėdama pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi į Tarnybą ar jos įgaliotą teritorinį skyrių spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo.

18. Jei mokinys nelankė gimnazijos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų, gimnazija, išnaudojusi visas švietimo pagalbos mokiniui teikimo galimybes, kreipiasi į mokinio nuolatinės gyvenamosios vietos savivaldybės vykdomąją instituciją su prašymu dėl vaiko minimalios priežiūros priemonių skyrimo.

**V SKYRIUS**

**BAIGIAMOSIOS NUOSTATOS**

19. Aprašas suderinamas su Gimnazijos taryba, tvirtinamas gimnazijos vadovo ir skelbiamas gimnazijos interneto svetainėje.

20. Klasės vadovai, pradinių klasių ir dalykų mokytojai, švietimo pagalbos specialistai su Aprašu pasirašytinai supažindinami jam įsigaliojus.

21. Su Aprašu klasės vadovai:

21.1. pasirašytinai supažindina 1–8 klasių mokinius pirmąją naujų mokslo metų dieną, o naujai į gimnaziją atvykusius mokinius – pirmąją atvykimo mokytis į gimnaziją dieną;

21.2. 1–8 klasių mokinių tėvus (globėjus, rūpintojus) supažindina elektroninio dienyno pranešimu su nuoroda į Gimnazijos interneto svetainę. Aprašo nuostatos sistemingai primenamos susitikimų su mokinių tėvais (globėjais, rūpintojais) metu.

22. Mokinių, jų tėvų (globėjų, rūpintojų) pateikti prašymai, pranešimai, informacija dėl mokinių praleistų mokymosi dienų ir (ar) nedalyvavimo pamokose pateisinimo, nekaupiami.

23. Pamokų lankomumo, kai  ugdymo(-si) procesas yra organizuojamas nuotoliniu būdu, tvarka reglamentuojama Aprašo 3 priede.

24. Esant poreikiui, Aprašas gali būti keičiamas gimnazijos vadovo įsakymu.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Pritarta

Gimnazijos tarybos posėdyje

Mokinių pamokų lankomumo užtikrinimo tvarkos aprašo

 1 priedas

(vieno iš tėvų (globėjų, rūpintojų) vardas, pavardė)

(adresas, tel. Nr.)

\_\_\_\_\_ klasės vadovui

PRAŠYMAS

20\_\_\_ m. \_\_\_\_\_\_\_\_\_\_\_\_\_\_\_\_\_mėn. \_\_\_\_d.

Panevėžys

 Prašau pateisinti mano sūnaus (dukros)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *(įrašyti vardą ir pavardę)*

praleistą(-as) pamoką (-as) 20\_\_\_ m. \_\_\_\_\_\_\_\_\_\_\_\_\_\_\_\_ mėn. \_\_\_\_ d. \_\_\_\_\_\_ pamoką(-as).

 *(nurodyti pamokos(-ų) skaičių)*

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 vieno iš tėvų (globėjų, rūpintojų) vardas, pavardė, parašas

Mokinių pamokų lankomumo užtikrinimo tvarkos aprašo

 2 priedas

(vieno iš tėvų (globėjų, rūpintojų) vardas, pavardė)

(adresas, tel. Nr.)

\_\_\_\_\_ klasės vadovui

PRANEŠIMAS

20\_\_\_ m. \_\_\_\_\_\_\_\_\_\_\_\_\_\_\_\_\_mėn. \_\_\_\_d.

Panevėžys

 Pranešu, kad dėl mano sūnaus (dukros)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *(įrašyti vardą ir pavardę)*

ligos \_\_\_\_\_\_\_\_\_\_\_\_\_\_ kreipėmės į asmens sveikatos priežiūros įstaigą.

 *(įrašyti datą)*

Prašau pateisinti neatvykimo į gimnaziją \_\_\_\_\_\_\_\_\_\_\_ mokymosi dienas nuo

 *(nurodyti dienų skaičių)*

202\_\_\_-\_\_\_\_\_-\_\_\_\_\_ iki 202\_\_\_-\_\_\_\_\_-\_\_\_\_\_.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 vieno iš tėvų (globėjų, rūpintojų) vardas, pavardė, parašas

Mokinių pamokų lankomumo užtikrinimo tvarkos aprašo

                                                                                3 priedas

PAMOKŲ LANKOMUMO, KAI  UGDYMO(-SI) PROCESAS YRA ORGANIZUOJAMAS NUOTOLINIU BŪDU, TVARKA

1. Pagrindinė mokinių ugdymosi(-si) forma yra nuotolinio mokymo(-si) pamoka. Mokiniams, besimokantiems nuotoliniu būdu, dalyvavimas pamokoje (pagal tvarkaraštį) yra privalomas.

2. Nuotolinio mokymo(si) metu, kai vyksta pamokos realiuoju laiku (pamokos vaizdu Microsoft Teams platformoje, užduotys *Eduka klasė* ir *kitose* ugdymo platformose, užduotys elektroniniame dienyne) yra stebimas mokinio pamokų lankomumas.

3. Mokinys yra laikomas dalyvaujančiu pamokoje, jei jis į vaizdo pamoką prisijungia ir savo dalyvavimą joje patvirtina įjungdamas vaizdo kamerą, o per kitas pamokas – susitartu su mokytoju būdu (pasisveikinimu, simboliu ar pan.). Jei mokinys nedalyvauja pamokoje arba neatlieka laiku užduočių, mokytojas nedelsdamas išsiaiškina nedalyvavimo priežastis, informuoja klasės vadovą/socialinį pedagogą; mokytojas, išsiaiškinęs nedalyvavimo pamokoje priežastis, elektroniniame dienyne žymi „n“ raidę.

4. Už mokinio punktualų dalyvavimą vaizdo pamokose realiuoju laiku Microsoft Teams platformoje ir kitose pamokose (savarankiškas darbas, konsultavimas(-is) ir pan.) atsako bei operatyviai sprendžia lankomumo klausimus jo tėvai (globėjai, rūpintojai).

5. Tėvai (globėjai, rūpintojai) tą pačią dieną praneša klasės vadovui/dalyko mokytojui/socialiniam pedagogui apie susirgimo ir kitus nenumatytus atvejus (pavyzdžiui, iškilusios techninės problemos), dėl kurių mokinys negalės/negali/negalėjo dalyvauti nuotolinio mokymosi procese. Tokiu atveju, elektroniniame dienyne „n“ raidė nerašoma. Dėl mokinio ligos rašoma „n“ raidė, kuri pateisinama klasės vadovui gavus tėvų prašymą pateisinti pamokas.

6. Mokytojas mokinių pamokų lankomumą elektroniniame dienyne fiksuoja iškart po pamokos, iškilus techninėms ar kitoms svarbioms problemoms – kitu laiku, bet ne vėliau kaip iki tos pačios dienos 16 val.

7. Jei mokinys nedalyvauja mokymui(-si) skirtose nustatytos trukmės Microsoft Teams platformoje vaizdo ir kitose pamokose realiuoju laiku:

7.1. dalyko mokytojas nedelsdamas susisiekia su mokiniu ar jo tėvais (globėjais, rūpintojais) ir išsiaiškina nedalyvavimo pamokoje priežastis;

7.2. jei mokinys antrą kartą nedalyvauja pamokoje, dalyko mokytojas informuoja klasės vadovą, kuris organizuoja pokalbį su mokiniu ir jo tėvais (globėjais, rūpintojais) bei stebi tolimesnę lankomumo situaciją;

7.3. situacijai nesikeičiant, klasės vadovas kreipiasi į socialinį pedagogą, kuris taiko švietimo pagalbos priemones, bendradarbiauja su mokinio tėvais (globėjais, rūpintojais) bei kitais specialistais.

8. Jei mokinys laiku neatsiskaito mokytojo pateiktų užduočių:

8.1. dalyko mokytojas elektroniniame dienyne parašo pastabą, kurioje aiškiai nurodo, kokio darbo mokinys neatsiskaitė ir iki kada turi jį atsiskaityti;

8.2. jei mokinys iki pastaboje nurodyto laiko nepateikė atliktų  užduočių, dalyko mokytojas susisiekia su mokiniu, jo tėvais (globėjais, rūpintojais) ir išsiaiškina užduočių neatlikimo priežastis;

8.3. jeigu po pokalbio su mokiniu ir jo tėvais (globėjais, rūpintojais) mokinys ir toliau neatlieka paskirtų užduočių, dalyko mokytojas informuoja klasės vadovą, kuris organizuoja pokalbį su mokiniu ir jo tėvais (globėjais, rūpintojais) bei stebi tolimesnę mokymosi situaciją;

8.4. situacijai nesikeičiant, klasės vadovas kreipiasi į socialinį pedagogą, kuris taiko švietimo pagalbos priemones, bendradarbiauja su mokinio tėvais (globėjais, rūpintojais) bei kitais specialistais.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_